《洞山祖超然生辰》
宋代·释德洪

希郎真吾道门友，初见忘年今耐久。天机深稳道骨清，诗句谁令愕人口。

可怜佳处未全知，但见兹篇气浑厚。我生痴鲁人所弃，洞视胸中了无有。

但忻所至有青山，依倚丛林遮百丑。君才一筹胜却我，胡为包腰反随后。

人生嗜好调自殊，海上旧闻人逐臭。江南长忆好云泉，今日云泉长入手。

万顷苍然几桉间，作诗举以为君寿。理毫聊为试冰华，小字明窗看挥肘。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。